Document ID: 31984R0671

*****
ΚΑΝΟΝΙΣΜΟΣ (ΕΟΚ) αριθ. 671/84 ΤΗΣ ΕΠΙΤΡΟΠΗΣ
της 15ης Μαρτίου 1984
για τις αιτήσεις χρηματοδότησης των ενισχύσεων που χορηγούν τα κράτη μέλη στις οργανώσεις παραγωγών στον τομέα των προϊόντων αλιείας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 3140/82 του Συμβουλίου της 22ας Νοεμβρίου 1982 περί χορηγήσεως και χρηματοδοτήσεως των ενισχύσεων που παρέχουν τα κράτη μέλη στις οργανώσεις παραγωγών στον τομέα των προϊόντων αλιείας (1), και ιδίως το άρθρο 10 παράγραφος 3,
Εκτιμώντας:
ότι οι αιτήσεις χρηματοδότησης των ενισχύσεων που χορηγήθηκαν από τα κράτη μέλη, σύμφωνα με τον κανονισμό (ΕΟΚ) αριθ. 3140/82, πρέπει να περιλαμβάνουν ορισμένα στοιχεία για να καταστεί δυνατό να ελέγχεται η συμφωνία των δαπανών με τις διατάξεις του εν λόγω κανονισμού·
ότι, για να καταστεί δυνατός ένας αποτελεσματικός έλεγχος, τα κράτη μέλη πρέπει να θέτουν στη διάθεση της Επιτροπής τα αιτιολογικά έγγραφα κατά τη διάρκεια περιόδου τριών ετών μετά την καταβολή της τελευταίας χρηματοδότησης·
ότι ο παρών κανονισμός αντικαθιστά τον κανονισμό (ΕΟΚ) αριθ. 1273/72 της Επιτροπής (2)· ότι είναι, κατά συνέπεια, αναγκαίο να καταργηθεί ο εν λόγω κανονισμός·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής του Ευρωπαϊκού Γεωργικού Ταμείου Προσανατολισμού και Εγγυήσεων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Οι αιτήσεις χρηματοδότησης που αναφέρονται στο άρθρο 10 παράγραφος 1 του κανονισμού (ΕΟΚ) αριθ. 3140/82 πρέπει να είναι σύμφωνες με τους πίνακες που αναφέρονται στα παραρτήματα.
2. Τα κράτη μέλη ανακοινώνουν στην Επιτροπή, με την πρώτη αίτησή τους χρηματοδότησης, τα κείμενα των εθνικών διατάξεων εφαρμογής και ελέγχου και των διοικητικών οδηγιών, καθώς και τα έντυπα ή όλα τα άλλα έγγραφα τα σχετικά με τη διοικητική εφαρμογή της δράσης.
Άρθρο 2
Τα κράτη μέλη έχουν στη διάθεση της Επιτροπής, για κάθε δικαιούχο, κατά τη διάρκεια περιόδου τριών ετών μετά την καταβολή της τελευταίας χρηματοδότησης, το σύνολο των δικαιολογητικών εγγράφων ή τα επικυρωμένα αντίγραφα που βρίσκονται στην κατοχή τους, βάσει των οποίων έχει αποφασιστεί να χορηγηθούν οι ενισχύσεις που προβλέπονται στο άρθρο 6 του κανονισμού (ΕΟΚ) αριθ. 3796/81.
Άρθρο 3
Ο κανονισμός (ΕΟΚ) αριθ. 1273/72 καταργείται.
Άρθρο 4
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 15 Μαρτίου 1984.

Labels: 12
4
5
6